## La Conselleria d’Indústria concedix ajudes per valor de 14,47 milions d’euros per a donar suport a la internacionalització de les pimes de la Comunitat Valenciana

*** S’han concedit ajudes per a 3.742 accions de promoció i internacionalització de 1.149 empreses valencianes
* Més del 20 % de l’import s’ha concedit a empreses afectades per les riuades del 29 d’octubre**

La Conselleria d’Innovació, Indústria, Comerç i Turisme, a través de la Direcció General d’Emprenedoria i Internacionalització, ha concedit ajudes per valor de 14,47 milions d’euros per a donar suport a la internacionalització de les pimes de la Comunitat Valenciana, tal com s’ha publicat este dijous en el [*Diari Oficial de la Generalitat Valenciana*](https://dogv.gva.es/va/resultat-dogv?signatura=2024/13574).

La directora general d’Emprenedoria i Internacionalització, Ester Olivas, ha explicat que a través d’esta orde d’ajudes es dona suport a la participació de les empreses en fires internacionals i el desenrotllament dels plans de promoció internacional d’empreses valencianes.

En la convocatòria present d’ajudes, la Direcció General ha proporcionat suport a un total de 1.149 pimes valencianes, amb un total de 3.742 accions relacionades amb la internacionalització i la promoció exterior dels productes de la Comunitat Valenciana.

Ester Olivas ha destacat que “233 del total d’empreses beneficiàries -el 19 % del total- estan situades en municipis afectats per les riuades del 29 d’octubre passat, amb un import que ascendix al 20 % del total de les ajudes concedides”.

Estes empreses desenrotllen la seua activitat en els sectors de l’hàbitat, l’agroalimentari, les indústries químiques, la fusta i l’agroindustrial, principalment.

Entre les accions secundades, destaca la participació de les empreses en fires internacionals, les actuacions relatives al pla de màrqueting internacional, els servicis relacionats amb el procés de registre de marca i vigilància, i altres servicis de propietat industrial.

Així mateix, també s’ha donat suport als servicis relacionats amb el procés de certificació, homologació i registre de productes, o la nova contractació de personal tècnic de comerç exterior.

La directora general d’Emprenedoria i Internacionalització ha avançat que “ja s’està treballant en la pròxima convocatòria d’ajudes per a l’impuls a la internacionalització de les pimes exportadores”, que prevorà els gastos realitzats des de l’1 de juny de 2024 fins al 31 de maig de 2025, i s’adaptarà perquè es done suport de manera diferenciada i ampliada a les empreses afectades per les riuades.

Fecha: 19/12/2024